1 dood, 5 beseer op skip naby Durban | Netwerk24
Deur Dennis Delport 08 Januarie 2020 19:24
’n Brasiliaanse man is Dinsdag dood en vyf ander beseer aan boord ’n skip 28 seemyl van Durban af.
Die skip waarop een mens dood en vyf beseer is. In die agtergrond kan ’n Oryx-helikopter gesien word wat die beseerdes na ’n hospitaal in Durban vervoer het. Foto: Verskaf
Die Oryx-helikopter op die skip waar een mens dood en vyf bemanningslede beseer is. Foto: Verskaf
Die skip was 28 seemyl vanaf Durban. Foto: Verskaf
Jonathan Kellerman, stasiebevelvoerder van die Nasionale Seereddingsinstituut (NSRI) in Durban, het die voorval in ’n verklaring bevestig.
“Die maritieme reddingskoördinasiesentrum (MRCC) het die NSRI, Netcare 911 en die Suid-Afrikaanse Lugmag se hulp ingeroep ná ’n ongeluk op die skip,” lui die verklaring.
Dit is onbekend van waar die skip is en ook wat op die skip gebeur het. “Die families is nog nie oor die voorval ingelig nie, daarom kan ons nie sê van waar die skip is en wat gebeur het nie,” het Craig Lambinon, woordvoerder van die NSRI, by navraag aan Netwerk24 gesê.
Twee helikopters van 15 Eskader van die lugmag en die Alick Rennie-reddingsboot van die NSRI is ingespan.
Die beseerdes was in die sorg van die skip se mediese personeel totdat die reddingspan opgedaag het.
“Die vyf beseerdes was in ’n stabiele toestand. Hulle is met ’n Oryx-helikopter na ’n hospitaal in Durban geneem,” lui die verklaring.
Die kaptein van die skip het versoek dat die lyk van die oorledene aan boord bly.
Meer oor: Durban | Dood | Skip | Ongeluk | Beseer